b'\n_START_ARTICLE_\nPhilipp Pinter\n_START_SECTION_\nKariera\n_START_PARAGRAPH_\nPhilipp Pinter se je hokejskih ve\xc5\xa1\xc4\x8din nau\xc4\x8dil v mladinski \xc5\xa1oli kluba VSV EC. Tam je za\xc4\x8del igrati hokej \xc5\xbee pri 6 letih in je napredoval skozi vse selekcije kluba. \xc5\xbde zgodaj je kazal velik talent in v sezoni 2001/02 mu je uspel preboj v Avstrijski hokejski ligi.\n_START_SECTION_\nPrvi koraki med profesionalci\n_START_PARAGRAPH_\nS 16 leti je Pinter debitiral pod trenerjem Ronom Kennedyjem in \xc5\xbee v premierni sezoni postal prvak Avstrijske hokejske lige. V sezoni je odigral 21 tekem. Obenem je igral tudi za mladinsko ekipo VSV EC in tudi prvi\xc4\x8d nastopil za dr\xc5\xbeavno reprezentanco, sicer v kategoriji do 18 let. Na turnirju v Mariboru je bil drugi najbolj\xc5\xa1i strelec reprezentance. V slede\xc4\x8dih dveh sezonah je nadaljeval z igrami za VSV EC (dvakrat je z njimi postal podprvak Avstrijske lige) in za njegovo mladinsko ekipo. Nastopil je na Svetovnem prvenstvu U18 2003 v Franciji in se z mladinsko selekcijo (U20) uspel obdr\xc5\xbeati v A skupini Svetovnega mladinskega prvenstva. Leta 2004 se Pinterju sicer ni uspelo obdr\xc5\xbeati v elitni skupini Svetovnega mladinskega prvenstva, a je s svojim soigralcem Thomasom Vanekom pritegnil zanimanje tujih klubov in v sezoni 2004/05 je tako zaigral za mo\xc5\xa1tvo Des Moines Buccaneers v USHL ligi.\n_START_SECTION_\nAmeri\xc5\xa1ka avantura\n_START_PARAGRAPH_\nPoleti leta 2004 je Pinter od\xc5\xa1el k USHL mo\xc5\xa1tvu Des Moines Buccaneers, kjer se tudi zaradi bolezni in po\xc5\xa1kodb ni izkazal. Zaradi dobrih iger na Svetovnem mladinskem prvenstvu (bil je izena\xc4\x8deni najbolj\xc5\xa1i avstrijski strelec) je sredi sezone prestopil v EJHL mo\xc5\xa1tvo Valley Junior Warriors, a tudi tam se je zgodba ponovila. Po koncu sezone se je vrnil v Avstrijo, podpisal je pogodbo z EC Red Bull Salzburgom, ki ga je tedaj vodil \xc5\xa1vedski trener Hardy Nilsson.\n_START_SECTION_\nVrnitev domov\n_START_PARAGRAPH_\n\xc5\xbde v prvi sezoni v Salzburgu se je s soigralci Dietrom Kaltom, Andrejem Lakosem in Frankom Banhamom uvrstil v finale lige, kjer je klub izgubil proti VSV EC. Pinter se je v mo\xc5\xa1tvu hitro ustalil in kljub po\xc5\xa1kodbi rame je v celi sezoni zbral 49 nastopov. V prihodnji sezoni je klub uspeh iz prej\xc5\xa1nje sezone le \xc5\xa1e nadgradil s prvo zvezdico, Pinter pa je bil izbran za najbolj\xc5\xa1ega mladega igralca leta._NEWLINE_V sezoni 2007/08 je Pinter dobil od trenerja Pierra Pag\xc3\xa9ja \xc5\xa1e pomembnej\xc5\xa1o funkcijo. Odigral je skoraj vse tekme v sezoni, \xc5\xa1e bolj pa je pri\xc5\xa1el v ospredje v otvoritvenem dogodku sezone EC Red Bull Salzburga, imenovanem Red Bulls Salute. Na tem turnirju je zaigrala tudi NHL ekipa Los Angeles Kings in Pinter je proti njim zadel. Sezono je kronal \xc5\xa1e z naslovom prvaka Avstrijske lige, tretjim v karieri._NEWLINE_V sezoni 2008/09 je s Salzburgom skoraj obranil naslov prvaka, v odlo\xc4\x8dilni tekmi finala je namre\xc4\x8d slavilo nasprotno mo\xc5\xa1tvo EC KAC z 2-1. Salzburg se je nato pred sezono 2009/10 mo\xc4\x8dno okrepil in docela prevetril ekipo, v katero tako ni bilo ve\xc4\x8d prostora za Pinterja, ki se je vrnil v belja\xc5\xa1ki VSV EC, za katerega je v preteklosti \xc5\xbee igral.'